題俞舜俞墨梅
作者：王質
朝代：宋

paragraphs: 楊無咎，透梅肝膽入梅心。
俞舜俞，刳梅皮骨到梅髓。
大江之西出二士，長淮以北屈兩指。
吾嘗菁村山中飽玩玉葳蕤，十里五里無他枝。
所恨俞子不同載，至今心繫吳江湄。
吾嘗竹山道上爛看蠟凌亂，三程兩程行不斷。
所恨俞子不同征，至今夢繞襄山畔。
百尺卷雪樓，十頃黄龍州。
此地遇俞子，此時逢孟秋。
巽二滕六皆未集，廣寒宮中暗竊來相投。
一枝兩枝雖不多，千林紅紫無若何。
七尺八尺抑何短，萬里莽蒼亦云滿。
贈爾一則語，收却萬年功。
真梅藴在磊塊胸，幻梅流出精明瞳。
溟濛摸索未有覩，慘淡經營何所從。
中庸大學松齋繹幾轉，楞嚴圓覺竹几繙數卷。
他時相逢江路傍，茫茫江月梅花香。
但見梅花普照眼，不爲梅花空斷腸。